ร้อง "ธปท." พิมพ์ธนบัตรที่ระลึกสมเด็จพระเทพฯเพิ่ม
ประชาชนเรียกร้อง ธนาคารแห่งประเทศไทย จัดพิมพ์ธนบัตรที่ระลึกสมเด็จพระเทพฯ เพิ่ม หลังไม่เพียงพอต่อความต้องการ
2 เม.ย. 2558

ประชาชนเรียกร้อง ธนาคารแห่งประเทศไทย จัดพิมพ์ธนบัตรที่ระลึกสมเด็จพระเทพฯ เพิ่ม หลังไม่เพียงพอต่อความต้องการ
เมื่อวันที่ 2 เม.ย. ผู้สื่อข่าวรายงาน บรรยากาศการแลกธนบัตรที่ระลึกเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ 5 รอบ 2 เมษายน 2558 ตามสาขาของธนาคารพาณิชย์เป็นไปอย่างคึกคัก มีประชาชนเข้าคิวเพื่อรอจ่ายแลกเป็นจำนวนมาก และไม่เพียงพอต่อความต้องการ
ที่ธนาคารกรุงไทย สำนักงานใหญ่ นานา คึกคักมากเป็นพิเศษ เพราะเปิดให้แลกได้สูงสุดคนละ 10 ฉบับ มีประชาชนมาเข้าคิวตั้งแต่ 8.30 น.และธนบัตรถูกแลกหมดภายใน 1 ชม.
ขณะที่ธนาคารอื่นให้แลกค่อนข้างจำกัด และถูกแลกหมดลงอย่างรวดเร็วหลังจากเปิดจ่ายแลก เช่น ธนาคารไทยพาณิชย์ ให้แลกได้ไม่เกินรายละ 2 ฉบับ ชั่วโมง ธนาคารกรุงเทพคนละ 1 ฉบับ ธนาคารกสิกรไทย ให้แลกคนละ 2 ฉบับ
ทั้งนี้ มีประชาชนจำนวนมากที่ผิดหวัง ไม่สามารถแลกธนบัตรที่ระลึกได้ ต่างเรียกร้องให้ธนาคารแห่งประเทศไทยพิมพ์ธนบัตรที่ระลึกฯ เพิ่มเติม จากที่มีการพิมพ์ออกมาเพียง 10 ล้านฉบับ เพราะต้องการเก็บธนบัตรพิเศษนี้ไว้เป็นที่ระลึก ให้ลูกหลานได้เห็น ส่วนบางรายเก็บไว้บูชาเป็นสิริมงคล
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) กล่าวว่า ในการแลกธนบัตรที่ระลึกเฉลิมพระเกียรติสมเด็จพระเทพฯ วันแรก (2 เม.ย.) พบว่า ในกรุงเทพมหานคร มีประชาชนแลกธนบัตรไปแล้วร้อยละ 80 ส่วนภูมิภาค แลกไปแล้วประมาณร้อยละ 50
ทั้งนี้ ธปท.จะติดตามสถานการณ์การให้บริการแลกธนบัตร และความต้องการธนบัตรที่ระลึกของประชาชนอย่างใกล้ชิดต่อไป